KIRJALLINEN KYSYMYS E-0772/01

esittäjä(t): Juan Naranjo Escobar (PPE-DE) neuvostolle

(15. maaliskuuta 2001)

Aihe: Rauha suurten järvien alueelle

Suurten järvien aluetta raastava sota, johon seitsemän maata on joutunut mukaan, on vaatinut tuhansia uhreja. Veristen välienselvittelyjen osapuolina on rotuja, heimoja ja muita yhteisöjä. Kiista on repinyt suurten järvien aluetta jo vuosia. Kuitenkin Laurent Kabilan murhan jälkeinen poliittinen kehitys Kongon demokraattisessa tasavallassa osoittaa, miten diktaattorin katoaminen on liennyttänyt maan tilannetta.

Vallansiirron jälkeen Kongossa on syntynyt uusia odotuksia. Onko komissio toiveikas sen suhteen, että alueelle tulisi viimein rauha? Myöntääkö EU tukia aseistariisuntasuunnitelman toteuttamiseen ja kapinallisten uudelleen sopeuttamiseksi yhteiskuntaan? Miten suunnitelma aiotaan toteuttaa? Katsooko komissio, että on hyödyllistä tukea demobilisointia rauhanprosessin keskeisenä tekijänä? Milloin EU aikoo kutsua koolle Keski-Afrikan maiden huippukokouksen kiinteämmän alueellisen yhteistyön aikaansaamiseksi ja uusien yhteistyömallien luomiseksi teollisuusmaiden ja alueen maiden kesken?

Yhteinen vastaus kirjallisiin kysymyksiin E-0691/01 ja E-0772/01

(13. heinäkuuta 2001)

Neuvosto on pannut tyytyväisenä merkille osapuolten Lusakassa 15. helmikuuta ja New Yorkissa 21. ja 22. helmikuuta tekemät juhlavat sitoumukset aloittaa uudelleen Lusakan aseleposopimuksen täytäntöönpano. Aseleposopimus muodostaa yhteisesti sovitun perustan rauhalle Kongon demokraattisessa tasavallassa ja koko alueella.

Neuvosto on ilmaissut tyytyväisyytensä YK:n turvallisuusneuvoston päätöslauselman 1341 antamiseen. Päätöslauselmassa hyväksytään ajan tasalle saatettu määritys YK:n Kongon demokraattisessa tasavallassa olevien tarkkailijajoukkojen (MONUC) operaatiolle. Neuvosto korostaa olevan ratkaisevan tärkeää, että MONUC ryhmitetään nopeasti varmistamaan ja valvomaan joukkojen taisteluista irrottautumista, kun pyritään saamaan aikaan täydellinen, lopullinen ja ehdoton vieraiden joukkojen vetäytyminen Kongon demokraattisesta tasavallasta ja kun perimmäisenä tavoitteena on Kongon demokraattisen tasavallan suvereenisuuden ja alueellisen koskemattomuuden palauttaminen.

Neuvosto on vahvistanut Euroopan unionin jatkavan poliittisen ja aineellisen tuen antamista MONUC:lle ja sen toimintaan osallistuville tahoille.

Neuvosto on korostanut Kongon demokraattisen tasavallan alueella tai alueelta toimivien aseistautuneiden ryhmien aseistariisumisen merkitystä. Se on ilmaissut tyytyväisyytensä YK:n turvallisuusneuvoston päätöslauselman 1341 määräyksiin ja kehottanut konfliktin osapuolia toimimaan yhteistyössä MONUC:n kanssa suunnitelman laatimiseksi kaikkien Lusakan sopimuksen liitteen A luvussa 9.1 tarkoitettujen aseistautuneiden ryhmien riisumiseksi aseista, demobilisoimiseksi ja uudelleen sopeuttamiseksi. Euroopan unioni on ilmoittanut olevansa valmis tarkastelemaan kansainvälisen yhteisön ja erityisesti Yhdistyneiden Kansakuntien erityisjärjestöjen kanssa tällaisen ohjelman yksityiskohtaista toteuttamista ja valtuuttanut Euroopan unionin erityisedustajan tarkastelemaan, kuinka tässä kysymyksessä olisi edettävä. Keskusteleminen ohjelman täytäntöönpanosta ja rahoituksesta ei ole aiheellista, ennen kuin neuvosto on saanut tietoonsa tarkastelun tulokset ja keskustellut niistä.

Neuvosto on toistanut, että sen mielestä on tärkeää käynnistää kansallinen vuoropuhelu varhaisessa vaiheessa Lusakan sopimuksen mukaisesti, sekä muistuttanut Euroopan unionin ja jäsenvaltioiden tukeneen kansallista vuoropuhelua ja Euroopan unionin olevan valmis jatkamaan sen institutionaalisten puitteiden tukemista.

Neuvosto on ilmaissut syvän huolestumisensa siitä, että Kongon demokraattisessa tasavallassa tapahtuu jatkuvasti vakavia ihmisoikeusrikkomuksia ja muistuttanut asianomaisten hallitusten olevan vastuussa siitä, että niiden omat aseistetut joukot sekä de facto -valvonnassa olevat aseistetut joukot kunnioittavat ihmisoikeuksia.

Neuvoston yhteisessä toiminnassa Aldo Ajellon nimeämisestä Euroopan unionin erityisedustajaksi mainitaan Afrikan Suurten Järvien alueen rauhaa, vakautta, demokratiaa ja kehitystä käsittelevä kansainvälinen konferenssi, joka on tarkoitus järjestää sopivana ajankohtana, mutta neuvosto ei ole vielä antanut asiaa koskevaa lausuntoa.

Komissio ilmoitti äskettäin pyrkivänsä aloittamaan jälleen kehitysyhteistyön jatkamalla vähitellen vuonna 1992 keskeytetyn tuen toimittamista ja myöntämällä noin 120 miljoonan euron suuruisen määrän luottoja 7. ja 8. Euroopan kehitysrahastosta (EKR). Kyseisellä tuella on tarkoitus tukea rauhanprosessia, ja sitä myönnetään sitä mukaa kuin Kongon viranomaiset edistyvät rauhanprosessissa ja siirtymisessä demokratiaan.